*Projekts*

Uz 18.05.2015. Nr. 1-5/117

**Latvijas Republikas tiesībsargam**

Baznīcas ielā 25,

Rīgā, LV-1010

*Par datu publiskošanu*

2015. gada 21. maijā tika saņemta Latvijas Republikas tiesībsarga vēstule Nr. 1-5/117 par datu publiskošanu, kurā lūgts sniegt informāciju, kādi pasākumi attiecīgajā laika posmā ir veikti, lai nodrošinātu savlaicīgu personas datu apstrādi ārkārtas situācijās, vienlaikus ievērojot cilvēktiesības atbilstoši Latvijas Republikas Satversmei un starptautiskajiem cilvēktiesību dokumentiem.

Nacionālās drošības likuma 36. pants noteic, ka Iekšlietu ministrija sadarbībā ar pārējām ministrijām izstrādā Valsts civilās aizsardzības plānu, un to apstiprina Ministru kabinets. Valsts civilās aizsardzības plāns ietver valsts civilās aizsardzības sistēmas nodrošināšanas pasākumus, kā arī ārkārtējām situācijām paredzētus preventīvus, gatavības un reaģēšanas pasākumus un šādu situāciju seku likvidēšanas pasākumus, kā arī nosaka civilās aizsardzības sistēmas darbību militāra iebrukuma vai kara gadījumā.

Valsts civilās aizsardzības plānā (apstiprināts ar Ministru kabineta 2011. gada 9. augusta rīkojumu Nr. 369 „Par Valsts civilās aizsardzības plānu”) ir apzināti iespējamie apdraudējuma veidi un atbilstoši apdraudējuma veidiem noteikta valsts institūciju, pašvaldību un glābšanas dienestu rīcība, veicot preventīvos, gatavības, reaģēšanas un seku likvidēšanas neatliekamos pasākumus, kā arī noteikti pasākumu izpildes termiņi.

Vēršu uzmanību, ka Valsts civilās aizsardzības plānā **nav noteikta viena atbildīgā iestāde par visiem iespējamiem katastrofu veidiem, bet gan katram iespējamam apdraudējuma veidam noteikta sava atbildīgā iestāde.** Tādējādi par personas datu publiskošanu katastrofas gadījumā, lai nodrošinātu sabiedrības interešu ievērošanu, **ir atbildīga tā iestāde, kuras rīcībā ir noteiktā kārtībā iegūti un pārbaudīti personas dati.** Piemēram, Valsts civilās aizsardzības plāna 32. pielikuma „Ēku un būvju sabrukšana” 14. punktā ir paredzēts, ka pasākuma – cietušo reģistrēšana un bojā gājušo identificēšana – izpildītāji ir Valsts policija, Neatliekamās medicīniskās palīdzības dienests vai ārstniecības iestādes.

Ņemot vērā minēto, no pašreizējā regulējuma ir skaidri saprotams, kurai iestādei ir pienākums katrā konkrētajā gadījumā vērtēt personas datu publicēšanas nepieciešamību cietušo interesēs un attiecīgi pieņemt par to lēmumu. Papildus tam atbildīgā iestāde (Valsts policija, Neatliekamās medicīniskās palīdzības dienests vai ārstniecības iestāde) izvērtē, kurā brīdī un kādā veidā un apjomā personas dati ir publicējami. Tādējādi ir saprotama iestāžu rīcība ārkārtas situācijās attiecībā uz personas datu publiskošanu, līdz ar to nav nepieciešams izdarīt grozījumus tiesību aktos.

Līdzīgu atbildi tiesībsargam sniedza Ministru kabinets 2014. gadā, norādot, ka par personas datu publiskošanu katastrofas gadījumā ir atbildīga tā iestāde, kuras rīcībā ir noteiktā kārtībā iegūti un pārbaudīti personas dati, un tāpēc nav nepieciešams izdarīt grozījumus normatīvajos aktos. Minētajā atbildes vēstulē tiesībsargs tika informēts, ka Iekšlietu ministrija plāno izvērtēt iespēju papildināt Valsts civilās aizsardzības plānu ar institūciju rīcību attiecībā uz personas datu publiskošanu katastrofas gadījumā.

Saistībā ar minēto informēju, ka Iekšlietu ministrija sagatavoja attiecīgus grozījumus Valsts civilās aizsardzības plānā atbilstoši apzinātajiem iespējamiem apdraudējumiem nozarē, un Ministru kabinets 2014. gada 14. oktobrī tos pieņēma ar rīkojumu Nr. 581 „Grozījumi Valsts civilās aizsardzības plānā”.

Ministru prezidente Laimdota Straujuma

11.06.2015. 8:51

454

D. Voitiņa

67046135, *dana.voitina@tm.gov.lv*

D. Radzeviča

67219418, *dace.radzevica@iem.gov.lv*